Diari Oficial de la Generalitat Valenciana


Sumari del DOGV 9618, del 15-06-2023 (2023/6674)

RESOLUCIÓ de 30 de maig de 2023, del president de la Generalitat, per la qual s'estableixen les bases reguladores i s'aprova la convocatòria d'ajudes dirigides a finançar el manteniment, conservació, millora i promoció de les senderes homologades (GR®, PR® i SL®) existents, en municipis amb risc de despoblament i en altres entitats locals de les quals formen part municipis amb risc de despoblament, en l'àmbit de la Comunitat Valenciana, en el marc del Pla de recuperació, transformació i resiliència.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9618

Data del DOGV
:   15-06-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/6674


Data del document
:   30-05-2023

Organisme emissor
:   Presidència de la Generalitat

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 30 de maig de 2023, del president de la Generalitat, per la qual s'estableixen les bases reguladores i s'aprova la convocatòria d'ajudes dirigides a finançar el manteniment, conservació, millora i promoció de les senderes homologades (GR®, PR® i SL®) existents, en municipis amb risc de despoblament i en altres entitats locals de les quals formen part municipis amb risc de despoblament, en l'àmbit de la Comunitat Valenciana, en el marc del Pla de recuperació, transformació i resiliència. [2023/6674]  
L'instrument financer Next Generation EU, aprovat pel Consell Europeu el 21 de juliol de 2020, inclou, com a element central, un Mecanisme de Recuperació i Resiliència (MRR) la finalitat del qual és donar suport a la inversió i les reformes en els estats membres, per a aconseguir una recuperació sostenible i resilient, al mateix temps que permetrà una sèrie de reformes basades en la justícia social tant a escala nacional com en cogovernança amb les comunitats autònomes amb competències transferides.  
L'Acord del Consell de Ministres de 27 d'abril de 2021 va aprovar el Pla de recuperació, transformació i resiliència per a Espanya (d'ara en avant PRTR), de conformitat amb el que s'ha establit en la Decisió d'execució del Consell (Council Implementing Decision-CID) de 13 de juliol de 2021, i d'acord amb el Reglament (UE) 2021/241, del Parlament Europeu i del Consell, de 12 de febrer de 2021, pel qual s'estableix el Mecanisme de Recuperació i Resiliència.  
L'esmentat pla preveu quatre eixos: la transició ecològica, la transformació digital, la cohesió social i territorial, i la igualtat de gènere; i aquests eixos orienten les deu polítiques palanca que recullen els 30 components que articulen els projectes d'inversions i reformes destinats a determinar l'evolució futura del nostre país.  
El pla preveu, entre altres i de manera transversal, l'objectiu d'abordar el repte demogràfic, per a garantir la cohesió territorial i un creixement inclusiu en tot el territori, dins dels límits ambientals. Els projectes transformadors que contribuïsquen a la promoció de la bioeconomia, a la transició ecològica, al repte demogràfic i a l'enfortiment de capacitats, fomentant la participació, la igualtat de gènere i la generació d'ocupació verda, són elements clau per al PRTR.  
  
En aquest sentit, en la sessió de la Conferència Sectorial de Repte Demogràfic celebrada l'1 de setembre de 2022, es va aprovar l'Acord pel qual s'adopta el mar general de cooperació i els criteris per a la distribució dels crèdits consignats per a finançar actuacions de bioeconomia a desenvolupar en municipis amb especials dificultats demogràfiques i que permeten incentivar el seu desenvolupament econòmic i social, en el marc del PRTR.  
Les actuacions que es pretén desenvolupar s'enquadren en les inversions i quanties que preveu el component 4, «Conservació i restauració d'ecosistemes marins i terrestres i la seua biodiversitat», del Pla de recuperació, transformació i resiliència. Concretament, en el component d'inversió C04.I04  
De conformitat amb els criteris de distribució establits en l'indicat acord, del repartiment dels quaranta milions d'euros realitzat entre les 17 comunitats autònomes i les ciutats de Ceuta i Melilla, l'import que ha correspost a la Comunitat Valenciana ha sigut d'un milió huit-cents setanta-huit mil set-cents trenta-cinc euros (1.878.735 €). Les actuacions objecte de finançament hauran d'haver-se iniciat al llarg de l'any 2023, i serà la data de 31 de desembre de 2023 el límit per als compromisos de despesa, i el termini màxim per a l'execució finalitzarà el 31 de maig de 2026.  
El 8 d'octubre de 2022, el Ministeri per a la Transició Ecològica i Repte Demogràfic ha remés a la Generalitat la transferència per import d'1.878.735 euros.  
D'acord amb l'anterior i en aplicació de la disposició addicional trenta-novena de la Llei 9/2022, de 30 de desembre, de pressupostos de la Generalitat per a l'exercici 2023, amb el finançament dels fons de l'MRR, facilitats pel Ministeri per a la Transició Ecològica i Repte Demogràfic, mitjançant la Resolució del conseller d'Hisenda i Model Econòmic de data 17.02.2023, s'ha creat, en el pressupost per a 2023, secció 05, servei 05, el nou programa pressupostari 125.99, MRR. Agenda Despoblament, amb dues línies pressupostàries: l'S1096000, en el capítol IV (subvencions i transferències corrents), per a la concessió d'ajudes per a la promoció de les senderes homologades a la Comunitat Valenciana, i l'S1097000, en el capítol VII (subvencions i transferències de capital), per a la concessió d'ajudes lligades a inversions de conservació i millora de les senderes homologades a la Comunitat Valenciana.  
  
La gestió d'aquestes dues línies pressupostàries es realitzarà a través de la direcció general competent en matèria d'antidespoblament. Aquesta direcció general té entre els seus objectius assegurar la cohesió territorial i la vertebració de la Comunitat Valenciana, actuant de manera particular en les zones en risc de despoblament i garantint els serveis bàsics en tots els municipis amb problemàtica demogràfica; millorar la qualitat de vida dels seus habitants, i promoure mesures per a reactivar el seu teixit socioeconòmic, afavorint la cohesió social i territorial i un desenvolupament ambientalment sostenible i territorialment equilibrat.  
  
Entre les mesures previstes per a fer valdre el patrimoni històric, cultural i mediambiental dels municipis rurals està el projecte de manteniment, conservació, millora i promoció de senderes homologades GR®, PR® i SL® existents als seus termes municipals.  
  
Per a l'assessorament tècnic en la gestió d'aquestes ajudes, la direcció general competent en matèria d'antidespoblament comptarà amb la col·laboració de la Federació d'Esports de Muntanya i Escalada de la Comunitat Valenciana (FEMECV, d'ara en avant), associació privada, sense ànim de lucre, amb personalitat jurídica i capacitat d'actuar, la finalitat prioritària de la qual és la promoció, la tutela, l'organització i el control de les modalitats i especialitats esportives que tinga adscrites dins del territori de la Comunitat Valenciana, entre les quals es troba la pràctica del senderisme. Té la consideració d'entitat d'utilitat pública d'acord amb la Llei 2/2011, de 22 de març, de l'esport i l'activitat física de la Comunitat Valenciana. Entre les seues funcions destaquen la de col·laborar amb l'Administració autonòmica per a la promoció de la modalitat esportiva en tota la Comunitat Valenciana.  
  
A més, la FEMECV es troba reconeguda per la Generalitat com a entitat homologadora de les senderes GR®, PR® i SL® a la Comunitat Valenciana, segons el que s'estableix en el Decret 179/2004, de 24 de setembre, del Consell de la Generalitat, que regula el senderisme i els esports de muntanya de manera compatible amb la conservació del medi natural.  
L'instrument jurídic, segons el que s'ha fixat en l'article 23 del Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la covid-19 (d'ara en avant DL 6/2021), modificat pel Decret llei 1/2022, de 22 d'abril, del Consell (d'ara en avant, DL 1/2022), és una resolució de la persona titular de la conselleria competent per raó de la matèria. En les bases reguladores es recullen els elements fonamentals que estableix la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (d'ara en avant, Llei 1/2015); la Llei 38/2003, general de subvencions (d'ara en avant, LGS) i el seu desenvolupament reglamentari en el Reial decret 887/2006, de 21 de juliol (d'ara en avant, RLGS).  
També s'ha tingut en compte el que s'estableix en el Reial decret llei 36/2020, de 30 de desembre, pel qual s'aproven mesures urgents per a la modernització de l'administració pública i per a l'execució del PRTR Next Generation EU (d'ara en avant, RDL 36/2020) o en l'Ordre HFP/1030/2021, de 29 de setembre, per la qual es configura el sistema de gestió del PRTR.  
Les bases reguladores de subvencions que s'aproven amb aquesta resolució i que afecten les línies S1096000, «Ajudes per a la promoció de les senderes homologades a la CV», i S1097000, «Ajudes per a inversions en les senderes homologades a la CV», anteriorment detallades, estan incloses en el pla estratègic de subvencions de la Presidència de la Generalitat i dels seus organismes públics per al període 2021-2023, aprovat per la Resolució de 26 de febrer de 2021, d'acord amb la modificació efectuada per la Resolució de 14 de març de 2023, de la Presidència de la Generalitat. Amb aquestes línies, es contribueix a la consecució dels objectius previstos en l'indicat pla estratègic.  
D'acord amb el que s'ha disposat en l'article 23 del DL 6/2021, modificat pel DL 1/2022, en relació amb l'article 160.4 b) de la Llei 1/2015, i atés que ha emés informe l'Advocacia de la Generalitat, i també la Intervenció Delegada en la Presidència de la Generalitat, resolc:  
  
Primer  
Establir les bases reguladores per a la concessió de les ajudes destinades a la promoció i el desenvolupament de projectes lligats a potenciar el patrimoni natural i paisatgístic dels municipis rurals amb problemes de despoblament, a través de la realització d'activitats per al manteniment, conservació, millora i promoció de senderes homologades GR®, PR® i SL®, ja existents, en municipis en risc de despoblament i altres entitats de les quals formen part municipis amb risc de despoblament en l'àmbit de la Comunitat Valenciana, en el marc del Pla de recuperació, transformació i resiliència (PRTR), bases que figuren com a annex I d'aquesta resolució.  
  
Segon  
Convocar, per a l'exercici 2023, subvencions destinades a finançar projectes de promoció, manteniment, conservació i millora de senderes homologades GR®, PR® i SL®, en municipis en risc de despoblament i altres entitats de les quals formen part municipis amb risc de despoblament en l'àmbit de la Comunitat Valenciana, en el marc del PRTR finançat per la Unió Europea Next Generation EU, convocatòria que es detalla en l'annex II d'aquesta resolució.  
  
Tercer  
Es faculta la persona titular de la direcció general competent en matèria de despoblament a dictar els actes, resolucions i instruccions que siguen necessaris per a l'aplicació d'aquesta resolució.  
  
Quart  
Aquesta resolució tindrà efectes des de l'endemà de la seua publicació en el Diari Oficial de la Generalitat Valenciana.  
  
Contra aquesta resolució, que esgota la via administrativa, podrà interposar-se un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la seua publicació, d'acord amb el que s'estableix en els articles 10 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o, potestativament, un recurs de reposició davant l'òrgan que dicta aquesta resolució, en el termini d'un mes computat en els mateixos termes, de conformitat amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques; tot això, sense perjudici que les entitats interessades puguen presentar qualsevol altre recurs que consideren pertinent.  
  
València, 30 de maig de 2023.- El president de la Generalitat: Ximo Puig i Ferrer.  
  
  
ANNEX I  
Bases reguladores  
  
Base primera. Objecte  
1. Constitueix l'objecte d'aquestes bases reguladores establir, en l'àmbit de la Comunitat Valenciana, les condicions essencials de l'atorgament de les subvencions per a finançar actuacions lligades a la política palanca de lluita contra la despoblació, component 4, Conservació i restauració d'ecosistemes marins i terrestres i la seua biodiversitat, concretament en el component d'inversió C04.I04, Actuació sobre el repte demogràfic, per a lluitar contra la despoblació i garantir la cohesió territorial i social; Pla de recuperació, transformació i resiliència Next Generation EU, aprovat mitjançant l'Acord del Consell de Ministres de 27 d'abril de 2021, i per la Decisió d'execució del Consell relativa a l'aprovació de l'avaluació del Pla de recuperació i resiliència d'Espanya (Council Implementing Decision CID), de 13 de juliol de 2021.  
2. La finalitat d'aquestes ajudes és la promoció i el desenvolupament de projectes lligats a potenciar el patrimoni natural i paisatgístic dels municipis rurals amb problemes de despoblament, a través de la realització d'activitats per al manteniment, la conservació, la millora i la promoció de senderes homologades GR®, PR® i SL®, ja existents, en municipis en risc de despoblament i altres entitats locals, de les quals formen part municipis amb risc de despoblament en l'àmbit de la Comunitat Valenciana.  
3. Les ajudes previstes en aquestes bases reguladores reuneixen les condicions per a qualificar-se com a subvenció i estan subjectes a l'LGS, la seua normativa de desenvolupament i tota altra normativa aplicable. Aquestes ajudes no constitueixen una ajuda d'estat en els termes previstos en els articles 107 i 108 del Tractat de Funcionament de la Unió Europea (TFUE), perquè la seua concessió no falseja ni amenaça de falsejar la competència, ni afavoreix determinades empreses o produccions, en ser les entitats beneficiàries de les subvencions, administracions públiques, segons el que es disposa en aquesta resolució.  
  
Base segona. Sendera homologada  
Als efectes del que s'estableix en aquestes bases reguladores, una sendera homologada és una instal·lació esportiva, identificada per les marques registrades de GR®, PR® o SL®, que es desenvolupa preferentment en el medi natural i sobre vials tradicionals públics o privats.  
A la Comunitat Valenciana, les senderes es troben homologades pel Comité Tècnic de Senderes de la FEMECV segons estableix el Decret 179/2004.  
Un element essencial de les senderes homologades és el codi de senyals que les identifiquen i que estan registrats en el Registre de Marques i Patents a favor de la Federació Espanyola d'Esports de Muntanya i Escalada (FEDME).  
Les senderes homologades podran ser de les tipologies següents:  
a) Sendera de gran recorregut, amb abreviatura genèrica GR.  
S'identifiquen amb els colors blanc i roig i amb les sigles GR®. Serà condició necessària que el seu recorregut tinga una longitud mínima de 50 km i es necessita més d'una jornada per a recórrer-los caminant. La retolació d'una sendera de gran recorregut correspon a les lletres GR + espai en blanc + el numeral que corresponga.  
b) Sendera de petit recorregut, amb abreviatura genèrica PR.  
S'identifiquen amb els colors blanc i groc i amb les sigles PR®. Serà condició necessària que tinguen entre 10 i 50 km de desenvolupament. La retolació d'una sendera de petit recorregut correspon a les lletres PR-CV + espai en blanc + el numeral que corresponga.  
c) Sendera local, amb abreviatura genèrica, SL.  
S'identifiquen amb els colors blanc i verd i amb les sigles SL®. El seu desenvolupament no sobrepassarà els 10 km. La retolació d'una sendera local correspon a les lletres SL-CV + espai en blanc + el numeral que corresponga.  
  
Base tercera. Finançament  
1. Aquestes subvencions es finançaran amb càrrec als capítols IV i VII del programa pressupostari 125.99, MRR. Agenda Despoblament, línies pressupostàries S1096000, «Ajudes per a la promoció de les senderes homologades a la CV», i S1097000, «Ajudes per a inversions en les senderes homologades en la CV», respectivament, corresponents a fons MRR (C04I04), del pressupost de la Generalitat per a l'exercici 2023, per un import de 600.000,00 euros i 1.278.735,00 euros, respectivament, per a cada línia indicada, en el marc dels fons europeus procedents de l'MRR i dins del PRTR Next Generation EU.  
  
Aquestes subvencions es finançaran mitjançant els recursos financers derivats de l'instrument europeu de recuperació Next Generation EU, a través de l'MRR, establit pel Reglament (UE) 2021/241, del Parlament Europeu i del Consell, de 12 de febrer de 2021, pel qual s'estableix el Mecanisme de Recuperació i Resiliència. A la tramitació i concessió d'aquestes subvencions finançables amb fons europeus se'ls aplicarà el que es preveu en el Reial decret llei 36/2020.  
  
Així mateix, les subvencions regulades en aquesta resolució estan subjectes, en tot cas, al compliment, execució i realització de les fites i els objectius fixats en el PRTR Next Generation EU, de conformitat amb la Decisió d'execució del Consell relativa a l'aprovació de l'avaluació del Pla de recuperació i resiliència d'Espanya (Council Implementing Decision CID), i estaran sotmeses a la plena aplicació dels procediments de gestió i control que s'establisquen per a l'MRR de la UE i tota altra normativa de la Unió Europea aplicable a la gestió, seguiment i control que s'establisca per al PRTR Next Generation EU, així com a les obligacions específiques relatives a la informació i a la publicitat, a la verificació i a les altres imposades per la normativa de la Unió Europea.  
2. La quantia màxima de la subvenció, per a cada entitat que resulte beneficiària en la línia S1096000, s'estableix en cinc mil euros (5.000,00 €) per a la promoció d'una única sendera, siga de petit recorregut PR® o sendera local SL®, i en set mil euros (7.000,00 €) quan es tracte de diverses senderes homologades o d'una sendera de gran recorregut GR®. Per a la línia S1097000, vint mil euros (20.000,00 €), si s'actua sobre senderes de gran recorregut GR®; dotze mil euros (12.000,00 €) si s'actua sobre una sendera de petit recorregut PR®, i set mil euros (7.000,00 €) si es tracta d'una sendera local SL®.  
La quantia de la subvenció en cap cas podrà superar la quantitat que s'haja sol·licitat, ni la corresponent al cost d'execució del projecte i les activitats objecte del que s'ha sol·licitat.  
3. La Direcció General de l'Agenda Valenciana Antidespoblament, mitjançant una resolució que serà publicada en el Diari Oficial de la Generalitat Valenciana (d'ara en avant DOGV) i sense necessitat d'obrir un nou termini de presentació de sol·licituds, podrà incrementar les dotacions econòmiques inicialment previstes, segons el que s'estableix en l'article 58.5 de l'RLGS, i d'acord amb el que s'estableix en l'article 11.2 del Decret 77/2019, de 7 de juny, del Consell, de regulació del procediment de gestió econòmica de la Generalitat.  
En tot cas, l'increment o la variació de crèdits queden condicionats a la declaració de disponibilitat del crèdit, que haurà de ser publicada en el DOGV.  
En aplicació de l'article 11.6 del Decret 77/2019, els eventuals augments sobrevinguts en el crèdit disponible possibilitaran que es dicten noves resolucions de concessió per a aquelles sol·licituds que, tot i complir tots els requisits, hagueren sigut denegades per esgotament del crèdit. La publicitat a què fan referència els apartats 4 i 6 de l'esmentat decret no implicarà l'obertura de termini per a presentar noves sol·licituds ni l'inici de nou còmput de termini per a resoldre.  
  
Base quarta. Compatibilitat de les ajudes  
En tot cas, de conformitat amb l'article 9 del Reglament (UE) 2021/241, de 12 de febrer, les reformes i els projectes d'inversió que es financen amb càrrec al Mecanisme de Recuperació i Resiliència (d'ara en avant, MRR) podran rebre ajuda d'altres programes i instruments de la Unió Europea, sempre que aquesta ajuda no cobrisca la mateixa despesa finançable.  
No obstant això anterior, el finançament d'aquestes ajudes no és compatible amb la percepció d'ajudes cofinançades amb càrrec als fons estructurals de la Unió Europea.  
Les entitats que participen en l'execució del PRTR han d'aplicar procediments que permeten assegurar en tot moment el ple respecte a la normativa relativa a les ajudes d'estat, així com garantir l'absència de doble finançament. A aquest efecte, hauran d'aplicar el que es preveu en l'article 7.4 de l'Ordre HFP/1030/2021, de 29 de setembre.  
  
Base cinquena. Entitats beneficiàries, requisits i obligacions  
1. Podran ser entitats beneficiàries de les ajudes:  
a) Els municipis de la Comunitat Valenciana que, com que compleixen els requisits establits en l'article 15 de la Llei 5/2023, de 13 d'abril, de la Generalitat, integral de mesures contra el despoblament i per l'equitat territorial en la Comunitat Valenciana (DOGV 9580, 21.04.2023), siguen perceptors del fons de cooperació municipal per a la lluita contra el despoblament i posseïsquen al seu terme municipal senderes homologades GR®, PR® i/o SL® per la FEMECV.  
b) Quan la sendera objecte d'actuació vaja per diversos municipis i l'actuació a realitzar afecte els termes municipals de diversos d'aquests municipis, podran ser beneficiàries les entitats supramunicipals o mancomunitats de les quals formen part els municipis indicats, sempre que algun d'aquests siga perceptor del fons de cooperació referenciat en l'apartat anterior.  
2. Les entitats beneficiàries hauran de complir els requisits següents:  
  
a) No trobar-se incursa en cap de les circumstàncies establides en l'article 13, apartats 2 i 3 de l'LGS. Aquest requisit s'acreditarà mitjançant declaració responsable i haurà de prolongar-se durant tot el temps d'execució del programa.  
b) Ser coneixedora que el finançament d'aquesta ajuda prové de l'MRR de la Unió Europea, per la qual cosa assumeix totes les obligacions derivades del Reglament (UE) 2021/241, del Parlament Europeu i del Consell, de 12 febrer de 2021, pel qual s'estableix l'MRR, així com de les altres normes comunitàries o nacionals aplicables a aquest finançament. Aquesta circumstància s'acreditarà mitjançant declaració responsable.  
3. Obligacions de les entitats beneficiàries.  
A més de les establides en els articles 13 i 14 de l'LGS i tota altra normativa aplicable, són obligacions de les entitats beneficiàries, les següents:  
a) Realitzar l'activitat que fonamenta la concessió de la subvenció i respondre de l'aplicació i la justificació correctes de la subvenció concedida.  
b) Aplicar mesures per a evitar el frau, la corrupció i els conflictes d'interessos a l'hora d'aplicar les subvencions rebudes per al finançament del projecte i les actuacions. A aquest efecte, hauran de disposar d'un pla de mesures antifrau que els permeta garantir i declarar que, en el seu respectiu àmbit d'actuació, els fons corresponents s'han utilitzat de conformitat amb les normes aplicables; en particular, pel que fa a la prevenció, detecció i correcció del frau, la corrupció i els conflictes d'interés.  
c) Sotmetre's als controls dels òrgans de control i fiscalització de la Comissió Europea.  
d) Conservar la documentació, d'acord amb el que es preveu en l'article 22.2.f del Reglament (UE) 2021/241, del Parlament Europeu i del Consell, de 12 de febrer de 2021, i en l'article 132 del Reglament (UE, Euratom) 2018/1046, del Parlament Europeu i del Consell, de 18 de juliol de 2018, sobre les normes financeres aplicables al pressupost general de la Unió, pel qual es modifiquen els reglaments (UE) núm. 1296/2013, (UE) núm. 1301/2013, (UE) núm. 1303/2013, (UE) núm. 1304/2013, (UE) núm. 1309/2013, (UE) núm. 1316/2013, (UE) núm. 223/2014 i (UE) núm. 283/2014 i la Decisió núm. 541/2014/UE, i pel qual es deroga el Reglament (UE, Euratom) núm. 966/2012 (Reglament financer).  
e) Incloure les seues dades en una base de dades única, d'acord amb el que s'ha assenyalat en l'article 22.2.d del Reglament (UE) 2021/241, del Parlament Europeu i del Consell, de 12 de febrer de 2021.  
f) Garantir el ple compliment del principi de no causar un perjudici significatiu al medi ambient (principi «do no significant harm», DNSH) i l'etiquetatge climàtic i digital, d'acord amb el que es preveu en el PRTR, aprovat pel Consell de Ministres el 27 d'abril de 2021, i pel Reglament (UE) núm. 2021/241, del Parlament Europeu i del Consell, de 12 de febrer de 2021, pel qual s'estableix l'MRR, en l'annex VI del qual s'inclouen els camps d'intervenció als quals corresponen les actuacions subvencionables, així com amb el que es requereix en la Decisió d'execució del Consell relativa a l'aprovació de l'avaluació del Pla de recuperació i resiliència d'Espanya (CID). En cas d'incompliment del principi DNSH, de l'etiquetatge climàtic o de les condicions recollides en l'annex a la CID, i en els apartats 3, 6 i 8 del component 4 del PRTR, s'hauran de reintegrar les quanties percebudes.  
  
g) Portar compte separat de la subvenció concedida, per a la qual cosa hauran d'obrir els subcomptes necessaris d'ingressos i despeses de cada acció subvencionada i assignar en els subcomptes de despeses, si escau, la part corresponent de despeses comunes imputada a l'acció subvencionada. Aquesta obligació s'adequarà als sistemes de comptabilització pública d'aplicació a les corporacions locals.  
h) Acreditar, si escau, el compliment del que s'estableix en l'article 31.4 de l'LGS respecte de la millora de drets inventariables.  
i) Disposar d'adreça de correu electrònic habilitada, per a la tramitació dels expedients de subvenció.  
j) No percebre cap quantitat per part de les persones participants de les diferents accions.  
k) Donar visibilitat a l'origen dels fons rebuts fent constar «Finançat per la Unió Europea - Next Generation EU» per a aquelles actuacions finançades amb les subvencions regulades en aquesta resolució i en la documentació i els mitjans de difusió de les accions subvencionades.  
D'acord amb l'article 34 del Reglament (UE) 2021/241, del Parlament Europeu i del Consell, de 12 de febrer de 2021, pel qual s'estableix l'MRR, en relació amb l'article 9 de l'Ordre HFP/1030/2021, de 29 de setembre, per la qual es configura el sistema de gestió del PRTR Next Generation EU, les entitats beneficiàries, a l'hora d'adaptar els logotips i emblemes obligatoris, es basaran en el Manual d'identitat visual del PRTR Next Generation EU, l'enllaç del qual és el següent:   
  
https://planderecuperacion.gob.es/identidad-visual.  
l) Utilitzar llenguatge inclusiu en tota la informació o publicitat que s'efectue de l'activitat o objecte de la subvenció.  
m) Comunicar a l'òrgan instructor l'obtenció d'altres subvencions, ajudes, ingressos o recursos per a finançar les mateixes activitats i finalitats subvencionades en aquesta resolució, procedents de qualssevol altres administracions o entitats públiques o privades, autonòmiques, nacionals o de la UE. Aquesta comunicació s'haurà d'efectuar només es conega el fet, i s'haurà d'acreditar documentalment l'import, procedència i aplicació de les esmentades ajudes.  
n) Procedir al reintegrament dels fons percebuts d'acord amb el que s'estableix en l'article 37 de l'LGS i en aquestes bases.  
o) Declarar que no es troba en cap de les circumstàncies previstes en l'article 34.5 de l'LGS.  
p) Complir les obligacions en matèria de transparència, subministrament d'informació i dades obertes que, en virtut de la Llei 19/2013, de 9 de desembre, de transparència, accés a la informació pública i bon govern, i la Llei 1/2022, de 13 d'abril, de transparència i bon govern de la Comunitat Valenciana, li corresponen com a entitat pública.  
  
q) Autoritzar o no oposar-se, segons corresponga, a l'entitat concedent de la subvenció a obtindre tota la informació necessària, en particular la de caràcter tributari o econòmic que fora legalment pertinent per a acreditar el compliment dels requisits en el marc de la col·laboració que s'establisca amb l'Agència Estatal de l'Administració Tributària, la Direcció General del Cadastre, les entitats gestores de la Seguretat Social i altres administracions públiques competents. En cas de no autoritzar les consultes, s'haurà d'acreditar documentalment el compliment d'aquests requisits.  
  
Base sisena. Actuacions i despeses subvencionables, exclusió i règim d'ajudes  
1. Les actuacions subvencionables hauran de realitzar-se necessàriament sobre les senderes homologades GR®, PR® i SL®, prèviament existents.  
2. Les activitats subvencionables amb càrrec a la línia S1096000, «Ajudes per a la promoció de les senderes homologades a la Comunitat Valenciana», aniran encaminades al desenvolupament de programes de promoció cultural, paisatgística, turística i mediambiental de les senderes homologades en l'àmbit escolar, de serveis socials, associacionisme juvenil, persones majors i col·lectius que fomenten les activitats físiques i el senderisme. Així com qualsevol altra, relacionada amb donar a conéixer l'existència d'aquestes senderes, a través de noves tecnologies com ara imatges o vídeos 360° amb càmeres de mapatge, realitat augmentada, guies virtuals d'interpretació de l'entorn i el medi natural o millora de la pàgina web d'informació preexistent.  
3. Amb càrrec a la línia S1097000, «Ajudes per a inversions en les senderes homologades a la Comunitat Valenciana», les activitats subvencionables seran les relacionades amb projectes de manteniment i millora de la sendera entre les quals s'inclouen la neteja, el desbrossament selectiu, les adequacions del ferm, la senyalització horitzontal (marques de pintura) i vertical (panells informatius, pals direccionals i balises de seguiment), segons la normativa d'homologació de senderes de la FEMECV, la modernització i l'adaptació a les noves tecnologies de la informació, l'adaptació de la sendera (o de part d'aquesta) a persones amb diversitat funcional, la inclusió de QR informatius durant el recorregut en aquells punts d'interés ambiental, etnogràfic o històric, la instal·lació de comptadors de pas per a l'estudi de la capacitat de càrrega i de possibles millores en l'ordenació dels espais naturals pels quals transita la sendera i la creació de la pàgina web d'informació turística de les senderes existents.  
4. Atés el caràcter incentivador de les subvencions, només s'admetran actuacions iniciades amb posterioritat a la data de registre de la seua sol·licitud de subvenció, i no es considerarà elegible cap cost relatiu a l'execució de l'actuació que haja sigut facturat amb anterioritat, sense perjudici dels costos corresponents a actuacions preparatòries que siguen necessaris per a presentar la sol·licitud o dur a terme les corresponents inversions, com poden ser projecte, memòries tècniques, certificats, etc., que sí que podran ser considerats subvencionables, encara que hagueren sigut facturats amb anterioritat, sempre que, en tot cas, aquestes actuacions preparatòries s'hagueren iniciat amb data posterior a l'1 de gener de 2023.  
5. Les actuacions objecte de subvenció hauran de complir la normativa vigent que els siga aplicable, així com comptar amb les preceptives llicències i autoritzacions administratives, en el cas que aquestes ho requerisquen.  
6. pel que fa a les despeses subvencionables, caldrà ajustar-se al que es disposa en l'article 31 de l'LGS i en concret seran exclusivament les derivades de l'execució dels treballs de manteniment, conservació, millora i promoció de les senderes homologades; queden incloses la redacció de documents tècnics i la direcció facultativa dels treballs, així com la tramitació de permisos i autoritzacions. També queden incloses les actuacions per a la inscripció en el Registre Públic de Senderes Homologades de la Comunitat Valenciana i les despeses dels controls de qualitat previs a les actuacions.  
En cap cas el cost d'adquisició de les despeses subvencionables podrà ser superior al valor de mercat.  
7. En la convocatòria s'establirà l'import màxim per a cadascuna de les dues subvencions.  
Per raons d'eficàcia i eficiència administrativa, s'estableix un import mínim subvencionable de dos mil euros (2.000 €), i les sol·licituds d'import inferior seran desestimades.  
8. Les entitats beneficiàries podran subcontractar amb terceres persones fins al percentatge del cent per cent de l'import de l'activitat subvencionada, i s'ajustaran al que es disposa en l'article 29 de l'LGS, en relació amb l'article 68 de l'RLGS i amb l'article 165.2.n de la Llei 1/2015.  
  
Base setena. Inici del procediment, sol·licituds i documentació  
  
1. El procediment per a la concessió d'aquestes ajudes es tramitarà en règim de concurrència competitiva, d'acord amb el que es disposa en l'article 22.1 de l'LGS, i en l'article 164 i següents de la Llei 1/2015.  
  
2. El procediment s'iniciarà d'ofici amb la publicació d'aquesta resolució. La convocatòria s'haurà de publicar en la Base de dades nacional de subvencions i en el Diari Oficial de la Generalitat Valenciana, de conformitat amb el que s'estableix en els articles 18, 20 i 23 de l'LGS.  
3. Les disposicions de la convocatòria hauran de detallar, almenys, el contingut mínim previst en l'article 166 de la Llei 1/2015.  
4. Les sol·licituds es presentaran exclusivament de manera telemàtica, en el termini assenyalat en la convocatòria, a través del tràmit específic posat a la disposició de les entitats interessades en el procediment corresponent publicat en la seu electrònica de la Generalitat http://sede.gva.es. Les sol·licituds presentades per qualsevol altre mitjà seran inadmeses, de conformitat amb el que es disposa en l'article 14.2 de la Llei 39/2015, d'1 d'octubre, del procediment administratiu comú de les administracions públiques, i resultarà aplicable el que es disposa en l'article 68.4 de l'esmentada llei.  
5. La sol·licitud haurà d'anar acompanyada de la documentació que s'establisca en la convocatòria, i també de les declaracions acreditatives del compliment de les obligacions previstes en l'Ordre HFP/1030/2021, de 29 de setembre, per la qual es configura el sistema de gestió del PRTR.  
La declaració d'absència de conflicte d'interessos (DACI) en vigor per als empleats públics intervinents en la tramitació de l'expedient és la regulada en l'Ordre HFP/55/2023, de 24 de gener, relativa a l'anàlisi sistemàtica del risc de conflicte d'interés en els procediments que executen el Pla de recuperació, transformació i resiliència (BOE 21, 25.01.2023).  
  
  
Base huitena. Criteri d'atorgament de la subvenció  
1. A l'empara del que es preveu en l'article 62.1 del Reial decret llei 36/2020, les ajudes regulades en aquesta resolució estaran subjectes al règim de concurrència competitiva, amb un sol criteri, que serà l'ordre de presentació de sol·licituds.  
2. Atés que l'objecte de la subvenció és el finançament d'actuacions que no requereixen la valoració comparativa amb altres propostes, es podran dictar resolucions de concessió una vegada comprovat el compliment dels requisits establits en la convocatòria, encara que no haja acabat el termini de presentació de sol·licituds establit en aquesta.  
  
Base novena. Ordenació i instrucció  
1. L'òrgan encarregat de l'ordenació i instrucció del procediment serà la direcció general competent en matèria de despoblament que, d'ofici, acordarà totes les actuacions necessàries per a la determinació, el coneixement i la comprovació de les dades en virtut de les quals ha de pronunciar-se la resolució.  
2. Els serveis administratius de la direcció general indicada efectuaran les comprovacions de cadascuna de les sol·licituds presentades i de la documentació aportada per a, posteriorment i després d'emplenats, si escau, els corresponents requeriments, elaborar una proposta motivada de resolució.  
3. Seran causa d'exclusió no corregible la presentació de la sol·licitud fora del termini establit en la convocatòria.  
  
Base desena. Resolució, modificació i recursos  
1. L'òrgan competent per a dictar la resolució de concessió o denegació de la subvenció sol·licitada serà la persona titular de la direcció general competent en matèria de despoblament, i la resolució de concessió haurà de fer esment al fet que el finançament de la subvenció és amb càrrec al Mecanisme de Recuperació i Resiliència (MRR) i que aquesta s'incardina en el PRTR.  
2. La resolució, que tindrà els efectes i el contingut previstos en l'article 25 de l'LGS, es publicarà en la Base de dades nacional de subvencions, d'acord amb el procediment establit en l'article 20 de l'esmentada LGS. Així mateix, es publicarà, amb efectes de notificació a les entitats beneficiàries, en el DOGV, d'acord amb el que es disposa en l'article 45 de la Llei 39/2015, d'1 d'octubre, del procediment administratiu comú de les administracions públiques.  
3. El termini màxim per a dictar i notificar una resolució expressa serà de tres mesos des de la finalització del termini de presentació de sol·licituds establit en la corresponent convocatòria.  
En els casos en què haja de requerir-se l'esmena de deficiències o l'aportació de documentació, el termini determinat en el paràgraf anterior es podrà suspendre durant el transcurs del temps que hi haja entre la notificació del requeriment i el seu compliment efectiu per la persona sol·licitant de l'ajuda o, si de cas hi manca, pel transcurs del termini concedit.  
4. Transcorregut el termini sense que s'haja dictat resolució, podrà entendre's desestimada la sol·licitud de concessió de la subvenció, en els termes previstos en l'article 25 de l'esmentada Llei 39/2015.  
5. Dictada la resolució de concessió, l'entitat beneficiària podrà sol·licitar la modificació del seu contingut si hi ha alteració de les condicions que s'han tingut en compte per a la concessió de la subvenció o de les condicions essencials establides en aquesta, i es podrà autoritzar aquesta modificació sempre que els canvis no afecten els objectius perseguits amb la subvenció, els aspectes fonamentals de les actuacions proposades, la valoració per la qual han sigut seleccionades, no supose increment de la subvenció inicialment assignada i no danye drets de tercera persona. En el supòsit de modificació de la resolució de concessió, es podrà sol·licitar la prolongació del termini per a realitzar l'activitat, sempre dins del termini màxim establit.  
6. La sol·licitud de modificació de la resolució de concessió de la subvenció es presentarà com a màxim dos mesos abans de la finalització del termini màxim establit en aquesta per a la realització de l'actuació objecte de subvenció, i la sol·licitud haurà de ser resolta per la persona titular de l'òrgan concedent en el termini màxim d'un mes des de la data d'aportació a l'expedient electrònic de la indicada sol·licitud de modificació. Després del transcurs del termini d'un mes, sense que s'haja notificat una resolució expressa, la modificació es considera desestimada per silenci administratiu.  
7. L'alteració de les condicions que s'han tingut en compte per a la concessió de la subvenció, així com l'obtenció concurrent d'ajudes atorgades per a la mateixa finalitat i objecte per altres administracions o ens públics o privats, nacionals o internacionals, podrà donar lloc a la modificació o revocació de la resolució de concessió de la subvenció atorgada.  
8. Les resolucions de concessió de subvencions de conformitat amb aquestes bases reguladores esgotaran la via administrativa. Contra aquestes es podrà interposar un recurs potestatiu de reposició en el termini d'un mes a comptar des de l'endemà de la seua notificació, de conformitat amb el que es disposa en l'article 123 de la Llei 39/2015, d'1 d'octubre.  
  
Base onzena. Bestretes i justificació de les subvencions concedides  
  
1. En aplicació de l'article 123 de la Llei 8/2022, de 29 de desembre, de la Generalitat, de mesures fiscals, de gestió administrativa i financera i d'organització de la Generalitat, s'ha modificat el DL 6/2021, afegint-hi un article 21 bis pel qual l'execució dels crèdits associats al Mecanisme de Recuperació i Resiliència i al React-EU, tant per part de l'Administració de la Generalitat com del seu sector públic instrumental, no està subjecta al règim de pagaments anticipats previst en l'article 171 de la Llei 1/2015, habilitat amb això que el pagament de les subvencions concedides d'acord amb aquestes bases reguladores es faça de manera anticipada, en concepte de bestreta de fins al 100 % de l'import de la subvenció, sense aportació de la garantia, i tramitant-se, després de la sol·licitud prèvia, amb la resolució de concessió de la subvenció.  
  
2. El termini màxim per a l'execució de les actuacions objecte de les subvencions serà de sis o de dotze mesos des de la data de notificació de la resolució de la seua concessió, segons es tracte respectivament de les subvencions articulades a través de les línies pressupostàries S1096000 o S1097000.  
Només podrà autoritzar-se una ampliació dels terminis fixats per a l'execució de les actuacions quan obeïsca a circumstàncies imprevisibles, degudament justificades, que facen impossible el compliment d'aquestes, malgrat haver-se adoptat, per part de les entitats beneficiàries de les subvencions, les mesures tècniques i de planificació mínimes que els resultaven exigibles. En cap cas es podran autoritzar ampliacions de terminis per a l'execució de l'actuació objecte d'ajuda que superen en el seu còmput total els díhuit mesos comptats des de la data de notificació de la resolució de concessió de la subvenció.  
  
3. El termini màxim de justificació de la subvenció davant l'òrgan convocant serà de tres mesos des de la data màxima d'execució prevista en l'apartat 2 d'aquesta base reguladora i sempre abans del 30 de novembre de 2025.  
4. D'acord amb el que s'estableix en l'article 63 del Reial decret llei 36/2020, es flexibilitzaran els compromisos plasmats en les memòries econòmiques, en el sentit que es permeten compensacions entre els conceptes pressupostats, sempre que es dirigisquen a aconseguir la finalitat de la subvenció atorgada.  
En tots els casos, si realitzada l'activitat i finalitzat el termini per a justificar s'ha pagat només una part de les despeses en què s'haja incorregut, a l'efecte de pèrdua del dret a la percepció de l'ajuda corresponent, s'aplicarà el principi de proporcionalitat.  
5. La justificació de la subvenció serà per l'import total realment executat, i podrà ser igual o superior al de la subvenció rebuda, i s'efectuarà a través d'un compte justificatiu auditat d'acord amb el que es preveu en l'article 74 de l'RLGS, sempre que l'abast de la revisió del compte justificatiu continga la informació que s'hi requereix, i en tot cas amb especial insistència en la comprovació dels apartats següents:  
  
a) Revisió de la memòria d'actuació justificativa del compliment de les condicions imposades en la concessió de la subvenció, d'acord amb la resolució de concessió, amb la indicació de les activitats realitzades i dels resultats obtinguts. Haurà d'incloure informació suficient sobre el desenvolupament i el grau de compliment del projecte subvencionat, de manera concreta i detallada, amb un informe sobre la situació final d'aquest i indicar-hi, així mateix, la data de conclusió de les actuacions.  
  
Igualment, aquesta memòria incorporarà un reportatge fotogràfic de les actuacions realitzades, que incloga fotografies de la situació de la sendera i el seu entorn abans i després de les actuacions, amb inclusió del cartell publicitari de l'actuació. A més, aportarà la informació i l'enllaç al lloc d'internet de l'entitat beneficiària de la subvenció, en cas que en dispose d'un, en el qual s'informarà el públic del possible suport obtingut dels fons europeus, fent una breu descripció de l'operació, de manera proporcionada al nivell de suport prestat, amb els seus objectius i resultats, i destacant el suport financer de la Unió Europea.  
  
b) Revisió de la memòria econòmica abreujada, que inclourà l'estat representatiu de la totalitat de les despeses i inversions incorregudes en la realització de les activitats subvencionades, degudament agrupades, amb identificació de la persona creditora i del document, el seu import, la data d'emissió i, si escau, la data de pagament, i inclourà, si escau, una justificació de les desviacions esdevingudes respecte al pressupost considerat en la concessió de la subvenció.  
A més, inclourà una relació de les comandes i/o els contractes relatius a les actuacions realitzades, així com una relació de les factures i dels seus corresponents justificants bancaris de pagament.  
Així mateix, haurà d'acreditar l'existència d'una comptabilitat separada o diferenciada per a totes les transaccions relacionades, així com acreditar la legalitat del procediment de contractació de les actuacions per part de l'entitat beneficiària de la subvenció, i també que disposa de, com a mínim, tres ofertes de diferents persones proveïdores en els supòsits previstos en l'article 31.3 de l'LGS, i d'una memòria que justifique raonablement l'elecció de la persona proveïdora quan aquesta no haja recaigut en l'oferta econòmica més avantatjosa.  
c) Revisió del detall d'altres ingressos o subvencions que hagen finançat l'activitat subvencionada, amb indicació de l'import i la seua procedència. Haurà d'estar acreditada, si escau, l'existència d'altres subvencions o ajudes cobrades per a la mateixa actuació objecte de subvenció, de qualsevol administració, organisme o entitat pública, nacional o internacional.  
6. No podrà realitzar-se el pagament de les ajudes mentre l'entitat beneficiària no es trobe al corrent en el compliment de les seues obligacions tributàries amb l'Administració i amb la Seguretat Social o mantinga deutes per resolució de procedència de reintegrament.  
7. Les entitats beneficiàries de les subvencions tindran de termini fins a la data que s'estableix en l'apartat 3 anterior per a presentar la documentació justificativa de la totalitat de la subvenció concedida o, de, com a mínim, el percentatge que possibilite el lliurament del 100 % d'aquesta, quan la forma de pagament de les subvencions s'ajuste al règim de lliurament especial que per a determinades transferències corrents establisca la Llei de pressupostos de la Generalitat de cada exercici, sempre que això siga possible, d'acord amb el que s'estableix en la corresponent Llei de pressupostos.  
La no presentació de l'esmentada memòria serà motiu de revocació i, si és procedent, reintegrament de la subvenció concedida.  
  
Base dotzena. Pèrdua, minoració o reintegrament de la subvenció  
1. Qualsevol alteració de les condicions i els requisits tinguts en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions públiques o ens públics o privats, quan l'objecte de les convocatòries siga coincident, podrà donar lloc a la modificació de la resolució de concessió i, si escau, a la pèrdua del dret al cobrament total o parcial de la subvenció, el seu reintegrament i l'exigència d'interés de demora, des del moment del pagament de la subvenció.  
2. L'incompliment de l'objecte o la finalitat per a la qual la subvenció va ser atorgada, la falta de justificació o la justificació insuficient d'aquesta dins del termini establit a aquest efecte, així com la concurrència d'altres causes recollides en l'article 37 de l'LGS, i en els articles 33 i 34 de l'RLGS, donarà lloc a la pèrdua del dret al cobrament total o parcial de la subvenció o al seu reintegrament, sense perjudici de la realització del tràmit d'audiència legalment establit.  
3. Així mateix, donarà lloc al reintegrament de les quanties percebudes per les entitats beneficiàries l'incompliment del principi de no causar un perjudici significatiu al medi ambient («do not significant harm», DNSH) i l'etiquetatge climàtic i l'incompliment de l'absència de conflictes d'interessos de les persones beneficiàries.  
4. Igualment, correspondrà la revocació, total o parcial, de la subvenció, si, posteriorment a la seua concessió, l'entitat beneficiària no aconsegueix acreditar que s'han aconseguit els objectius previstos en el projecte subvencionat per la manca de fiabilitat dels documents aportats, o bé no justifica la realització del projecte mitjançant la presentació de tota la documentació exigida, com a justificació, en el termini establit en la corresponent convocatòria; tot això, sense perjudici de la realització del tràmit previ d'audiència legalment establit.  
  
5. La revocació de la subvenció, la seua minoració o, si escau, el reintegrament, es tramitarà per l'òrgan instructor, i la seua resolució correspondrà a l'òrgan concedent de la subvenció. Per a l'aplicació del que es disposa en aquest apartat, s'atendrà el principi general de proporcionalitat, així com els següents criteris de graduació:  
a) En el cas d'execució parcial del projecte objecte de subvenció, el grau de divisibilitat de l'activitat i de la finalitat pública perseguida en cada cas.  
b) En el cas d'alteració de les condicions d'execució, el grau d'incidència en la satisfacció de la finalitat essencial de la subvenció. En particular, quan la subvenció s'haja concedit per a finançar despeses o inversions de naturalesa diferent, s'ha d'acceptar la compensació d'unes partides amb unes altres, llevat que la resolució de concessió establisca una altra cosa o que afecte el compliment de la finalitat essencial de la subvenció.  
c) En el cas d'incompliment de les obligacions de difusió publicitària a què es puga referir la convocatòria, s'aplicaran les regles especials següents:  
1r. Si encara és possible complir els termes previstos inicialment, l'òrgan concedent requerirà a l'entitat beneficiària que adopte les mesures de difusió corresponents, en un termini màxim de deu dies, i l'advertirà expressament de l'obligació de reintegrar la subvenció, en el cas que no les adopte.  
2n. Si no és possible complir en els termes previstos, perquè les activitats ja s'han dut a terme, l'òrgan concedent podrà establir mesures alternatives, sempre que aquestes permeten la difusió del finançament públic rebut amb el mateix abast que el previst inicialment. En el requeriment que es dirigisca a aquest efecte a l'entitat beneficiària, es concedirà un termini màxim de deu dies perquè s'adopten les mesures corresponents i se l'advertirà expressament de l'obligació de reintegrar la subvenció en el cas que no les adopte.  
6. La possible revocació de la subvenció s'entén sense perjudici de l'aplicació del règim d'infraccions i sancions a què es fa referència en la base reguladora catorzena.  
  
Base tretzena. Publicitat, transparència i subministrament d'informació  
1. Les subvencions objecte d'aquestes bases reguladores i les seues corresponents convocatòries estan subjectes a les obligacions d'informació, comunicació i publicitat contingudes en el Reglament (UE) 2021/241, del Parlament Europeu i del Consell, de 12 de febrer de 2021, pel qual s'aprova l'MRR, a la normativa europea i nacional que el desplegue, i a les obligacions que s'establisquen en les resolucions de la transferència de crèdits a la Comunitat Valenciana amb aquesta finalitat.  
  
D'acord amb això, i en compliment del que es disposa en l'apartat 2 de l'article 22 del Reglament (UE) 2021/241 anteriorment indicat, la direcció general competent en matèria d'antidespoblament queda obligada a obtindre, en un format electrònic que permeta realitzar cerques i disposar d'una base de dades única, les dades relatives al nom de l'entitat perceptora final dels fons, de conformitat amb el dret de la Unió o nacional en matèria de contractació pública, segons es defineix en l'article 3, punt 6, de la Directiva (UE) 2015/849, del Parlament Europeu i del Consell, de 20 de maig de 2015, relativa a la prevenció de la utilització del sistema financer per al blanqueig de capitals.  
  
2. La Generalitat, a través de la direcció general competent en matèria d'antidespoblament, enviarà la informació sobre les convocatòries d'ajudes i resolucions de concessió derivades d'aquestes a la Base de Dades Nacional de Subvencions (BDNS), de conformitat amb els articles 18 i 20 de l'LGS, i registrarà les dades de les entitats beneficiàries en la base de dades dels beneficiaris de les ajudes, de contractistes i subcontractistes, prevista en l'article 8 de l'Ordre WIP 1974/2021, de 29 de setembre, per la qual es configura el sistema de gestió del PRTR.  
3. Les entitats perceptores de fons de la Unió vinculats al Mecanisme de Recuperació i Resiliència (MRR) han d'esmentar l'origen d'aquest finançament i vetlar per donar-hi visibilitat, fins i tot, quan siga procedent, mitjançant l'emblema de la Unió Europea i una declaració de finançament adequat que indique «Finançat per la Unió Europea - Next Generation EU», en particular, quan promoguen les accions i els seus resultats, i facilitar informació coherent, efectiva i proporcionada dirigida a múltiples destinataris, inclosos els mitjans de comunicació i el públic, en compliment del que s'estableix així en l'article 34.2 del Reglament (UE) 2021/241, del Parlament Europeu i del Consell, de 12 de febrer de 2021, pel qual s'estableix l'MRR.  
  
4. Així mateix, i en compliment de la Llei 19/2013, de 9 de desembre, de transparència, accés a la informació pública i bon govern; de la Llei 1/2022, de 13 d'abril, de la Generalitat, de transparència i bon govern de la Comunitat Valenciana, i de l'article 18 de l'LGS, les entitats beneficiàries de la subvenció hauran de complir les obligacions de transparència següents:  
4.1. Fer la publicitat adequada del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent-hi el logotip de la Generalitat en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
4.2. Sense perjudici de les obligacions previstes en l'apartat anterior, totes les entitats beneficiàries d'aquestes ajudes hauran de fer la publicitat adequada del caràcter públic del finançament de l'actuació objecte de subvenció en els termes establits en la base reguladora cinquena, apartat 3, lletra k.  
5. Les entitats beneficiàries d'aquestes subvencions estan obligades, així mateix, a subministrar a l'entitat concedent en el termini de 15 dies hàbils, comptats des de l'endemà de la recepció del requeriment, tota la informació que siga necessària per al compliment de les obligacions previstes en la Llei 1/2022. Una vegada transcorregut el termini conferit en el requeriment sense que aquest haguera sigut atés, l'òrgan concedent podrà acordar, després de l'audiència prèvia a la persona beneficiària, la imposició de multes coercitives en els termes previstos en l'article 5, apartat 3, de la Llei 1/2022.  
  
Base catorzena. Infraccions i sancions  
1. El règim d'infraccions i sancions administratives en matèria de subvencions a què fa referència aquesta resolució és l'establit en el títol IV de l'LGS, així com en el capítol IV de títol X de la Llei 1/2015.  
2. El procediment administratiu sancionador per la comissió d'infraccions en relació amb aquestes subvencions es tramitarà d'acord amb el que es disposa en la Llei 39/2015 i en la Llei 40/2015, d'1 d'octubre, de règim jurídic del sector públic.  
3. En aplicació del que s'estableix en l'article 160 de l'esmentada Llei 1/2015, l'òrgan competent per a acordar i imposar les sancions que pogueren correspondre per la comissió d'infraccions en relació amb aquestes subvencions serà la persona titular de la Presidència de la Generalitat, sense perjudici del que es preveu en l'apartat 3 de l'article 160 de la Llei 1/2015.  
  
Base quinzena. Marc normatiu  
1. Les subvencions objecte d'aquesta resolució es regiran, a més de fer-ho pel que s'ha regulat en aquesta, pel que es preveu en les normes següents:  
a) Reglament (UE) 2020/2094, del Consell, de 14 de desembre de 2020, pel qual s'estableix un instrument de recuperació de la Unió Europea per a donar suport a la recuperació després de la crisi de la covid-19.  
b) Reglament (UE) 2021/241, del Parlament Europeu i del Consell, de 12 de febrer de 2021, pel qual s'estableix el Mecanisme de Recuperació i Resiliència, Reglament de l'MRR i altres disposicions que articulen l'MRR i el Pla de recuperació, transformació i resiliència.  
  
c) Reglament (UE) 2020/852, del Parlament Europeu i del Consell, de 18 de juny de 2020, relatiu a l'establiment d'un marc per a facilitar les inversions sostenibles i pel qual es modifica el Reglament (UE) 2019/2088.  
d) Normativa sobre la prevenció i correcció del frau i la corrupció, la prevenció del conflicte d'interés i el doble finançament, de conformitat amb les previsions del Reglament (UE, Euratom) 2018/1046, del Parlament Europeu i del Consell, de 18 de juliol de 2018, sobre les normes financeres aplicables al pressupost general de la Unió, pel qual es modifiquen els reglaments (UE) 1296/2013, (UE 1301/2013, (UE) 1303/2013, (UE) 1304/2013, (UE) 1309/2013, (UE) 1316/2013, (UE) 223/2014 i (UE) 283/2014 i la Decisió 541/2014/UE, i pel qual es deroga el Reglament (UE, Euratom) 966/2012.  
  
e) Acord del Consell de Ministres, de 27 d'abril de 2021, pel qual s'aprova el PRTR i la Decisió d'execució relativa a l'aprovació de l'avaluació del PRTR.  
f) Normativa aplicable a la gestió, seguiment i control que s'establisca per al PRTR, en particular, el Reial Decret llei 36/2020, de 30 de desembre, pel qual s'aproven mesures urgents per a la modernització de l'Administració pública i per a l'execució del Pla de recuperació, transformació i resiliència, i les seues posteriors modificacions.  
  
g) Ordre HFP/1030/2021, de 29 de setembre, per la qual es configura el sistema de gestió del Pla de recuperació, transformació i resiliència.  
h) Ordre HFP/1031/2021, de 29 de setembre, per la qual s'estableixen el procediment i el format de la informació a proporcionar per les entitats del sector públic estatal, autonòmic i local per al seguiment del compliment de fites i objectius i d'execució pressupostària i comptable de les mesures dels components del Pla de recuperació, transformació i resiliència.  
i) Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la covid-19, modificat pel Decret llei 1/2022, de 22 d'abril, del Consell, de mesures urgents en resposta a l'emergència energètica i econòmica originada a la Comunitat Valenciana per la guerra d'Ucraïna.  
j) Llei 38/2003, de 17 de novembre, general de subvencions, i el seu Reglament, aprovat mitjançant el Reial decret 887/2006, de 21 de juliol.  
  
k) Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Base setzena. Pla de control de subvencions  
1. La comprovació material de l'efectiva realització de l'activitat subvencionada es realitzarà mitjançant el corresponent pla de control de subvencions de la direcció general en matèria d'antidespoblament, de conformitat amb el que s'estableix en l'article 169 de la Llei 1/2015.  
  
2. Aquesta direcció general durà a terme el control de la realització de les activitats subvencionades mitjançant la comprovació de la documentació administrativa i de caràcter econòmic justificativa de l'import concedit i de la resta de documentació aportada relativa a l'actuació subvencionada.  
L'import mínim de subvenció comprovada haurà d'arribar al 100 % de l'import efectivament pagat amb càrrec de la línia de subvenció.  
  
3. Una vegada realitzat el control administratiu, l'òrgan instructor d'aquestes ajudes emetrà un informe que versarà sobre l'efectiva i correcta realització de l'activitat subvencionada i el compliment de la finalitat per a la qual es va concedir la subvenció.  
  
  
ANNEX II  
Convocatòria de subvencions 2023  
  
Primer. Objecte  
Aquesta convocatòria té com a objecte la concessió de subvencions destinades a finançar projectes de promoció, manteniment, conservació i millora de senderes homologades GR®, PR® i SL®, en municipis en risc de despoblament i altres entitats locals de les quals formen part municipis amb risc de despoblament en l'àmbit de la Comunitat Valenciana, en el marc del PRTR finançat per la Unió Europea a través del mecanisme MRR del Next Generation EU.  
Les subvencions que es convoquen es regeixen per les bases reguladores que figuren en l'annex I d'aquesta resolució.  
  
Segon. Condicions de concessió de les ajudes  
1. La concessió de les subvencions recollides en aquesta resolució es tramitarà pel procediment de concurrència competitiva, d'acord amb el que s'estableix en l'article 164 de la Llei 1/2015.  
2. Les entitats beneficiàries d'aquestes subvencions estaran subjectes a les obligacions derivades del contingut de les bases reguladores d'aquestes subvencions d'aquesta convocatòria, de la resolució de concessió de les subvencions i, en general, de les normes vigents que els siguen aplicables.  
  
Tercer. Import global màxim de les ajudes i línies de subvenció  
  
1. L'import global màxim destinat a aquestes subvencions és d'un milió huit-cents setanta-huit mil set-cents trenta-cinc euros (1.878.735,00 euros) i es desdobla en dues línies pressupostàries que són les següents:  
a) Codi de línia S1096000, «Ajudes per a la promoció de les senderes homologades a la Comunitat Valenciana», corresponent al capítol IV de despeses, amb un import de sis-cents mil euros (600.000,00 euros).  
  
b) Codi de línia S1097000, «Ajudes per a inversions en les senderes homologades a la Comunitat Valenciana», corresponent al capítol VII de despeses, amb un import d'un milió dos-cents setanta-huit mil set-cents trenta-cinc euros (1.278.735,00 euros).  
2. Aquestes subvencions es finançaran mitjançant els recursos financers assignats a la Comunitat Valenciana en l'Acord de la Conferència Sectorial de Repte Demogràfic, celebrada en la data 1 de setembre de 2022, sobre el repartiment territorial de crèdits corresponents al pressupost de 2022, de la línia de finançament d'actuacions de bioeconomia a desenvolupar en municipis amb especials dificultats demogràfiques i que permeten incentivar el seu desenvolupament econòmic i social, en el marc del Pla de recuperació, transformació i resiliència.  
  
3. La direcció general competent en matèria d'antidespoblament, mitjançant una resolució que serà publicada en el Diari Oficial de la Generalitat Valenciana i sense necessitat d'obrir un nou termini de presentació de sol·licituds, podrà incrementar les dotacions econòmiques inicialment previstes, segons el que s'estableix en l'article 58.5 de l'RLGS, i en l'article 11.2 del Decret 77/2019.  
  
Quart. Compatibilitat i quantia màxima de les subvencions per entitat beneficiària  
1. La modalitat de subvenció d'aquesta convocatòria revesteix la forma de subvencions a fons perdut, i té com a finalitat el compliment de les actuacions i tipologies subvencionables corresponents.  
  
Així mateix, les subvencions atorgades amb càrrec a aquesta convocatòria podran acumular-se amb qualsevol altra ajuda pública en els termes establits en la base reguladora quarta continguda en l'annex I d'aquesta resolució.  
2. La quantia màxima de la subvenció, corresponent a l'exercici 2023, per a cada entitat que resulte beneficiària en la línia S1096000, s'estableix en cinc mil euros (5.000,00 €) per a la promoció d'una única sendera, siga de petit recorregut PR® o sendera local SL®, i de set mil euros (7.000,00 €) quan es tracte de diverses senderes homologades o d'una sendera de gran recorregut GR®. Per a la línia S1097000, la quantia màxima de la subvenció s'estableix en vint mil euros (20.000,00 €) si s'actua sobre senderes de gran recorregut GR®, dotze mil euros (12.000,00 €) si s'actua sobre una sendera de petit recorregut PR® i set mil euros (7.000,00 €) si es tracta d'una sendera local SL®.  
  
3. La quantia de la subvenció en cap cas podrà superar la quantitat que s'haja sol·licitat, ni la corresponent al cost d'execució del projecte i les activitats objecte del que s'ha sol·licitat.  
  
Cinqué. Entitats beneficiàries  
1. Podran ser beneficiàries de les ajudes objecte d'aquesta convocatòria, les entitats a les quals es fa referència en la base reguladora cinquena d'aquestes subvencions.  
2. Les entitats beneficiàries d'aquestes subvencions hauran de complir les obligacions establides en l'esmentada base reguladora cinquena.  
   
Sisé. Termini i presentació de les sol·licituds  
1. La presentació de la sol·licitud i la documentació que ha d'aportar-se per a l'obtenció d'aquestes subvencions es realitzarà obligatòriament a través del tràmit telemàtic específic posat a la disposició de les entitats interessades en el procediment corresponent publicat en la seu electrònica de la Generalitat (http://sede.gva.es). Per a poder tramitar telemàticament la sol·licitud, s'haurà de disposar d'algun dels sistemes de signatura electrònica admesos en la seu electrònica de la Generalitat.  
  
Qualsevol sol·licitud presentada seguint un procediment diferent del descrit en aquest apartat de la convocatòria serà inadmesa.  
2. El termini per a la presentació de sol·licituds serà de quatre mesos a comptar des de l'endemà de la publicació d'aquesta convocatòria en el Diari Oficial de la Generalitat Valenciana.  
3. La sol·licitud haurà d'expressar el consentiment o oposició perquè l'òrgan instructor puga comprovar o obtindre d'altres òrgans, administratius o proveïdors d'informació, per mitjans electrònics, la informació sobre el compliment de les obligacions tributàries i amb la Seguretat Social, segons el que es disposa en l'article 22.4 de l'RLGS, o sobre altres circumstàncies de les entitats sol·licitants o de les sol·licituds que, d'acord amb la convocatòria i amb la normativa aplicable, siguen pertinents per a la instrucció del procediment. En cas de no autorització o oposició, l'entitat sol·licitant haurà d'aportar els corresponents certificats.  
4. La presentació de la sol·licitud portarà implícita l'acceptació de les bases reguladores d'aquestes ajudes, inclòs el que es disposa en aquesta convocatòria.  
  
Seté. Documentació i informació que s'han d'aportar per cada sol·licitud  
Juntament amb cada sol·licitud, s'haurà d'aportar la documentació següent:  
1. Declaració responsable, signada per la persona representant de l'entitat sol·licitant, on conste:  
a) Que l'entitat sol·licitant de l'ajuda no es troba incursa en cap de les situacions previstes en l'article 13 de l'LGS, fent esment exprés respecte a la inexistència o fidel compliment de les seues obligacions de reintegrament d'altres subvencions o ajudes, d'acord amb els termes establits en l'article 21 de l'RLGS.  
b) Que l'entitat es troba al corrent en el compliment de les seues obligacions tributàries i amb la Seguretat Social, la qual cosa haurà d'acreditar-se d'acord amb el que es disposa en els articles 22 i 24 de l'RLGS, tenint present el que s'estableix en la disposició addicional huitena de la Llei orgànica 3/2018, de 5 de desembre, de protecció de dades personals i garantia dels drets digitals, així com en l'article 28 de la Llei 39/2015, d'1 d'octubre, i en l'article 95.1.k de la Llei 58/2003, de 17 de desembre, i considerant-se pel que fa a això que, amb la presentació de la seua sol·licitud d'ajuda, l'entitat sol·licitant autoritzarà o no s'oposarà, segons corresponga, que l'òrgan administratiu concedent puga consultar directament aquesta informació de manera directa amb l'Administració tributària o amb la Seguretat Social. No obstant això, la persona sol·licitant podrà denegar expressament el consentiment, i en aquest cas haurà d'aportar els certificats corresponents.  
c) Que no ha sol·licitat o rebut altres ajudes per a la mateixa actuació o finalitat, o si les ha sol·licitades, indique l'import de l'ajuda sol·licitada i, si és el cas, obtinguda, i l'administració, organisme o entitat pública concedent, i també que es comprometa a informar de les que poguera sol·licitar o obtindre durant la tramitació d'aquestes ajudes.  
d) Que l'entitat sol·licitant, si escau, ha presentat el compte general davant la Sindicatura de Comptes, i també ha remés, si escau, el corresponent pla economicofinancer en els termes previstos en la Llei orgànica 2/2012, de 27 d'abril, d'estabilitat pressupostària i sostenibilitat financera.  
e) Que disposa de les llicències o autoritzacions administratives necessàries per a l'execució de les actuacions per a les quals se sol·licita l'ajuda o, si escau, ha presentat les pertinents declaracions responsables.  
  
En el cas que aquestes no siguen necessàries, haurà de declarar que aquestes actuacions no requereixen sol·licitud de llicència, autorització prèvia o declaració responsable.  
f) Que les ajudes objecte de subvenció seran destinades a la finalitat concreta per a la qual se sol·licita l'ajuda.  
g) Que les dades bancàries aportades, a l'efecte de l'ingrés derivat de la concessió de la subvenció, amb indicació del número IBAN i de la persona titular del compte bancari, corresponen a l'entitat sol·licitant de l'ajuda.  
En el cas que el compte bancari de l'entitat beneficiària no estiguera donat d'alta en la Generalitat, o s'hagueren de modificar les seues dades, s'haurà de realitzar el tràmit previst en l'article 5 de l'Ordre 2/2022, de la Conselleria d'Hisenda i Model Econòmic, per la qual es regulen les actuacions o tràmits d'alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat (DOGV 9324, 25.04.2022), accedint a l'enllaç següent: https://www.gva.es/es/inicio/procedimientos'id\_proc=22601  
h) Que es compleix el que s'estableix en l'Ordre HFP/1030/2021, de 29 de setembre, per la qual es configura el sistema de gestió del PRTR.  
i) Que l'entitat sol·licitant consenteix la cessió i el tractament de dades en relació amb l'execució d'actuacions del PRTR, així com l'autorització als òrgans de control a l'exercici de les seues competències en defensa dels interessos financers de la Unió Europea.  
j) Que manifesta el seu compromís amb el compliment de les normes antifrau, lluita contra la corrupció, conflicte d'interessos i doble finançament, i també que es troba al corrent del pagament de les obligacions de reembossament de qualssevol altres bestretes concedides anteriorment amb càrrec als crèdits específicament consignats per a la gestió de fons europeus en els pressupostos generals de l'Estat.  
  
k) Que declara responsablement que compleix el que s'estableix en el Reglament (UE) núm. 651/2014, pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat (RGEC).  
2. Declaració responsable d'adequació al principi de no causar un perjudici significatiu (principi «do not significant harm», DNSH) en el sentit establit en l'apartat 6) de l'article 2 del Reglament (UE) 2021/241, del Parlament Europeu i del Consell, de 12 de febrer de 2021.  
  
Les declaracions responsables del principi de no causar un perjudici significatiu (principi «do not significant harm», DNSH) que es realitzen han d'atendre obligatòriament la Comunicació de la Comissió Europea, Guia tècnica sobre l'aplicació del principi de no causar un perjudici significatiu, en virtut del Reglament relatiu al Mecanisme de Recuperació i Resiliència (2021/C 58/01).  
3. Certificat de la FEMECV que incloga la identificació del promotor, la de la sendera, el seu estat d'homologació i el Registre on es troba inscrita.  
4. Informe justificatiu signat, en el qual s'indicaran les tipologies de despeses subvencionables en les quals s'enquadra l'ajuda sol·licitada, el cronograma amb dates d'inici i conclusió d'actuacions, la descripció d'aquestes, la justificació del cost elegible i la quantia màxima de l'ajuda sol·licitada.  
5. Projecte, o memòria tècnica en el cas que no es requerisca projecte, on es descriguen adequadament les actuacions a realitzar, així com la situació de partida prèvia a la intervenció objecte de subvenció, i es portarà per a això plans o croquis delimitats, juntament amb documentació fotogràfica a color de les zones que resultaran afectades per l'actuació, pressupost de les actuacions; tot això, subscrit per un tècnic o tècnica competent.  
Es justificarà que les actuacions previstes no ocasionar perjudicis significatius al medi ambient o, si escau, les mesures correctores que s'adoptaran per a complir els criteris de la «Guia per al disseny i el desenvolupament d'actuacions concordes amb el principi de no causar un perjudici significatiu al medi ambient, publicada pel Ministeri per a la Transició Ecològica i el Repte Demogràfic.  
6. Declaració responsable acreditativa que executaran les actuacions a subvencionar, i es realitzaran en data posterior a la de publicació d'aquesta convocatòria d'ajudes.  
  
Huité. Òrgans competents per a la instrucció i resolució del procediment  
1. Quant a l'ordenació i instrucció del procediment, així com en allò que fa referència a la proposta, resolució i notificació de la concessió de l'ajuda sol·licitada, caldrà ajustar-se al que s'estableix en les bases reguladores novena i desena d'aquestes subvencions.  
2. En concret, després d'avaluar totes les sol·licituds, es formalitzarà proposta motivada de resolució en la qual:  
a) Figuraran per ordre, en funció del que s'ha previst en la base reguladora huitena d'aquestes subvencions, les entitats a les quals podria atorgar-se la subvenció, així com la quantia a atorgar, amb el límit màxim establit en l'apartat quart d'aquesta convocatòria.  
b) S'indicaran les sol·licituds que hagen de ser denegades, així com les causes de denegació d'aquestes.  
3. Les resolucions de l'òrgan concedent esgoten la via administrativa i contra aquestes es podrà interposar un recurs contenciós administratiu en el termini de dos mesos, a comptar des de l'endemà de la seua publicació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que s'estableix en els articles 10 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o, potestativament, un recurs de reposició davant el mateix òrgan que les haja dictades, en el termini d'un mes, de conformitat amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques; tot això, sense que es puguen simultaniejar ambdós recursos i sense perjudici que es puga presentar qualsevol altre recurs que es considere pertinent.  
  
Nové. Execució i justificació d'actuacions subvencionades  
1. El termini de presentació de la documentació justificativa de la totalitat de la subvenció concedida serà l'establit en la base reguladora onzena.  
2. La justificació d'aquestes ajudes haurà de realitzar-se davant l'òrgan instructor a través de la presentació de la documentació que, amb caràcter general, figura a continuació:  
a) Relació de la documentació aportada, datada i signada per la representació legal de l'entitat beneficiària de la subvenció.  
b) Certificat signat per la persona tècnica directora en les actuacions referents a la subvenció amb càrrec a la línia S1097000.  
Respecte de les ajudes amb càrrec a la línia S1096000, declaració responsable d'haver efectuat les activitats previstes.  
c) Memòria d'actuació justificativa del compliment de les condicions imposades en la resolució de concessió de l'ajuda, amb indicació de les activitats realitzades i dels resultats obtinguts.  
d) Informe que acredite l'adequada realització de les actuacions objecte de l'ajuda concedida d'acord amb la documentació presentada en la sol·licitud de la subvenció, emés pel personal tècnic competent de l'entitat local sol·licitant de les ajudes.  
e) Relació certificada i còpia de les comandes i/o contractes relatius a les actuacions realitzades.  
f) Relació certificada i còpia de les factures i dels seus corresponents justificants bancaris de pagament, corresponents a les actuacions elegibles realitzades i que responguen al pressupost i els contractes presentats.  
g) Compte justificatiu en els termes i les condicions establits en l'apartat 5 de la base onzena de l'annex I d'aquesta resolució.  
h) Declaració responsable que acredite no haver sol·licitat o obtingut altres subvencions o ajudes per a la mateixa actuació o finalitat que la sol·licitada en el context d'aquest programa d'ajudes, de qualsevol administració, organisme o entitat pública, nacional o internacional.  
  
i) Reportatge fotogràfic de les actuacions realitzades, que incloga fotografies de l'estat de la sendera i el seu entorn abans i després de les actuacions i, si escau, dels equips i les instal·lacions principals finals objecte de l'ajuda, i on es mostre el cartell publicitari de l'actuació, i informació i enllaç al lloc d'internet de la persona beneficiària, en cas que en dispose d'un, en el qual s'informarà el públic del possible suport obtingut dels Fons Next Generation o PRTR i/o, si escau, de l'instrument de la Unió Europea que corresponga, fent una breu descripció de l'operació, de manera proporcionada al nivell de suport prestat, amb els seus objectius i resultats, i destacant el suport financer de la Unió Europea.  
3. La documentació justificativa de la subvenció concedida es presentarà per mitjans telemàtics a través de l'enllaç que a aquest efecte figure en la resolució de concessió.  
4. El pagament de la subvenció s'ajustarà al que s'estableix en la base reguladora onzena d'aquestes subvencions.  
5. Qualsevol alteració de les condicions i els requisits tinguts en compte per a la concessió de la subvenció, l'incompliment de l'objecte o la finalitat per a la qual la subvenció va ser atorgada, la falta de justificació o la justificació insuficient d'aquesta dins del termini establit a aquest efecte o l'obtenció concurrent de subvencions o ajudes atorgades per altres administracions públiques o ens públics o privats, quan l'objecte de les convocatòries siga coincident, podrà donar lloc a la pèrdua del dret al cobrament total o parcial de la subvenció o, si així fora procedent, al reintegrament de les quantitats percebudes; tot això, en els termes establits en la base reguladora dotzena d'aquestes subvencions.  
  
  
Desé. Publicitat de la subvenció concedida  
Les subvencions objecte d'aquesta convocatòria estan subjectes al que s'estableix en la base reguladora tretzena d'aquestes subvencions.  
  
Onzé. Tractament de dades de caràcter personal  
1. La presentació de la sol·licitud implica el coneixement i l'acceptació de les bases reguladores, que comporta el tractament de dades de caràcter personal en el marc del que es disposa en el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i en la Llei orgànica 3/2018, de 5 de desembre, de protecció de dades personals i garantia dels drets digitals.  
2. La informació relativa al tractament de les dades de caràcter personal es troba disponible en l'apartat de protecció de dades de la pàgina web institucional https://presidencia.gva.es/es/proteccio-de-dades  
3. L'òrgan instructor de les ajudes obtindrà de qualsevol altra administració o entitat pública la informació estrictament necessària per al seu atorgament. Les dades obtingudes només podran ser utilitzades per a la concessió i el control d'aquestes ajudes i totes les persones que intervinguen en el procediment estaran subjectes al deure de confidencialitat a què fa referència l'article 5.1.f del Reglament (UE) 2016/679.  
D'acord amb el que s'estableix en la disposició addicional huitena de la Llei orgànica 3/2018, de 5 de desembre, de protecció de dades personals i garantia dels drets digitals, i en l'article 4 de la Llei 40/2015, d'1 d'octubre, de règim jurídic del sector públic, es podrà verificar aquelles dades manifestades per les persones interessades amb la finalitat de comprovar-ne l'exactitud.  
La potestat de verificació inclou verificar la identitat de la persona sol·licitant o, si escau, del seu representant legal, i consultar, en la Base de dades nacional de subvencions (BDNS) les subvencions i ajudes que li han sigut concedides i que la persona sol·licitant no està inhabilitada per a percebre subvencions.